खेल सप्तमी को होलिका लगना भी कहा जाता है। इस दिन के बाद सभी प्रकार के शुभकार्य निषिद्ध माने जाते हैं। मन्दिरों में फाग उत्सव में गुलाल का प्रयोग प्रारम्भ हो जाता है। फाल्गुन सुदी सत्तमी से होलिका लगना माना जाता है। इस दिन मन्दिरों में वंशानुगत पुजारी शाकद्वीपीय ब्राह्मणों का सामूहिक भोज आयोजित होता है। पहले यह भोज राजपरिवार की कुलदेवी नागाणी देवी के मन्दिर में सम्पन्न होता था। कालान्तर में जातीय परिवर्तन के कारण विभिन्न स्थानों पर भोज होने लगे हैं। रात्रि में सभी शाकद्वीपीय ब्राह्मण परिवारों के पुरुष नागाणी मन्दिर में एकत्रित होते हैं। वहीं से गेवर के रूप में लोकगीत गाते शहर की विभिन्न गलियों से गुजरते हैं। इस तरह पूरे शहर में होलिका लग जाती है। प्रत्येक व्यक्ति का व्यवहार रंगीला व मस्तमौला हो जाता है।